Toename in misdaadgevalle in veiligheidskomplekse(Argieffoto: SA Polisie) Die veiligheidsmaatskappy Fidelity ADT het inwoners van veiligheidskomplekse in Gauteng gewaarsku om paraat te wees. Dit nadat ŉ aantal misdaadvoorvalle in komplekse of op landgoedere die afgelope vier weke in dié provinsie aangemeld is. Maroela Media het vroeër die maand berig oor die moord van Wayne (57) en Janique (56) Giles op ŉ spoggerige veiligheidslandgoed naby Elandsfontein in Gauteng. “Om op ŉ veiligheidslandgoed of in ŉ kompleks te woon kan by inwoners ŉ valse gevoel skep dat veiligheid nie prioriteit is nie. Die afgelope vier weke was daar egter ŉ aantal voorvalle in dié gebiede wat kommerwekkend is,” het Charnel Hattingh, nasionale bemarkingsbestuurder van Fidelity ADT Maandag in ŉ verklaring gesê. “Dit kom daarop neer dat daar altyd ŉ risiko is vir diefstal en inbrake, selfs in ŉ veiligheidskompleks. Inwoners moet altyd paraat en verantwoordelik vir hul eie veiligheid wees.” Volgens Hattingh is dié woongebiede dikwels kwesbaar wanneer daar onbewoonde eenhede is of waar konstruksiewerkers rondbeweeg. “Dit is ook nie ongewoon dat kriminele by komplekse intrek en hul voordoen as inwoners, net om by huise in te breek en dan weer uit te trek nie. Ons beveel sterk aan dat inwoners alarmstelsels en ander veiligheidsmaatreëls in hul individuele eenhede aanbring.” Hattingh het eienaars of bestuurders van veiligheidskomplekse verder aangeraai om altyd te verseker dat die ingang na die kompleks deur ŉ veiligheidswag beman word. “Die veiligheid van hierdie wag is ook noodsaaklik. Dit gebeur toenemend dat kriminele die wag self met ŉ vuurwapen aanhou terwyl die makkers die kompleks betree. Dit is belangrik dat die vensters van die wag se kamer donker verkleur en koeëlvas is sodat kriminele nie kan inkyk nie.”